A gazdák személyes felelősségre vonást követelnek | Felvidék.ma
A gazdák személyes felelősségre vonást követelnek
Illusztráció: uh.ro
A gazdák a kormányfőnek címzett levelükben azt állítják, hogy Juraj Kožuch, a Mezőgazdasági Kifizető Ügynökség (PPA) élén folytatott tevékenységével hozzájárul a mezőgazdaság területén tapasztalható komoly visszásságokhoz.
A Mezőgazdászok Kezdeményezése felszólította Peter Pellegrinit, indítványozza Juraj Kožuch igazgató (PPA) felelősségre vonását a törvényesség rendszeres be nem tartása miatt. Szerintük ezzel sérti a gazdák érdekeit, törvényes jogait, szemet hunyva a költségvetési csalások és az Európai Unió pénzügyi érdekeit sértő bűncselekmények felett.
Példaként említik František Oravec kelet-szlovákiai gazda esetét, akinek szerintük a PPA több hónapon keresztül nem tette lehetővé, hogy betekintsen támogatási kérelme ügyintézésének dokumentumaiba. Hivatkoztak a Főügyészség idei januári figyelmeztetésére és a mezőgazdasági tárca márciusi határozatára is. Oravec 2017-ben nyújtotta be kérvényét a Mezőgazdasági Kifizető Ügynökséghez, mely a mai napig nem hozott döntést az ügyében. A gazdák április 30-án betekintést nyertek az iratokba és azt állítják, hogy további bizonyítékot szereztek a személyes felelősségre vonás jogosságára vonatkozóan.
A PPA április 30-án kelt reagálásában határozottan elutasította Oravec valótlannak és félrevezetőnek minősített állításait. Megállapította, hogy tekintettel az ügymenet nem nyilvános voltára, Oravec nagyon jól tudja, hogy az ügynökség nem nyilatkozhat a dokumentumok tartalmáról, s ezért próbálja befeketíteni őket.
Ami a befeketítési kísérleteket illeti, František Oravec ellen nemrégiben fizetett PR-cikkekkel folytatott lejárató médiakampány indult. Az érintett szerint a J&T pénzügyi csoport által működtetett Esin Group fizetett médiakampányában nem kevesebbet állít, mint hogy Oravec zsarol, megfélemlít és súlyos bűncselekményben érintett.
A gazdatüntetések és egyéb tiltakozások hatására egyébként áprilisban megkezdődött a birtokrendezés első szakasza Szlovákiában, s a kormány egy 10-20 évre szóló birtokrendezési stratégiát készített. Pellegrini kormányfő szerint egyre jobb a helyzet, minden hónapban előkészítenek egy újabb intézkedést a mezőgazdászok és élelmiszergyártók megsegítésére.
František Oravec erre reagálva akkor azt nyilatkozta, hogy a birtokrendezést a gazdák nyomására jelentették be, és sajnos csak azokat a katasztereket fogja érinteni, amelyekhez a pénzügyi csoportoknak nem fűződnek érdekeik.
S ha már a jogtalanul igényelt mezőgazdasági támogatásokról szóltunk, ide kívánkozik az a hír is, hogy a „betonlegelős“ mezőgazdasági támogatás kapcsán elhíresült volt smeres képviselőnőnek, Ľubica Roškovának a mezőgazdasági biznisze fokozatosan összeomlani látszik. Az Agro Porúbka már nem birtokolja mezőgazdasági telephelyét, új tulajdonosa az ismert jogász és mezőgazdasági vállalkozó, Peter Nízky Agro Borkov cége lett. A vállalkozó közel 100 hektár földön gazdálkodik s néhány szövetkezet mellett övé a Mäso Zemplín is.
Nízky szerint ebben az esetben nem adásvétel útján jutott az említett vagyonhoz, hanem egy régi adósság fejében. Cége ugyanis még 2013-ban pénzt kölcsönzött az Agro Porúbka cégnek, amelyet azonban Rošková nem tudott törleszteni, így ennek rendezéseként jutott az ördögvágási mezőgazdasági telephely a birtokába, nyilatkozta az Aktuality.sk-nak. Azt is elárulta, hogy nem óhajtja megtartani, a Szobránci járás kívül esik az ő vállalkozási körén, ezért felajánlja a helyi gazdáknak megvételre. Az Agro Porúbka többi vagyonát és készletét is kiárusították, s a „grófnő“ cégének jelenleg egyetlen alkalmazottja sincs.
(Felvidék.ma/Aktuality.sk)
Előző cikkÓvoda- és útfelújításokról is olvashatunk a Honti Lapokban
Következő cikkOlajbiznisz a villanyautók korában